Lietuvos muzikos informacijos centras

Istorija

Muzikos informacijos ir leidybos centras įkurtas 1996 metais kaip Lietuvos kompozitorių sąjungos informacijos ir leidybos padalinys. 1998 metais jis tapo Tarptautinės muzikos informacijos centrų asociacijos nariu. Nuo 2001-ųjų centras veikia kaip viešoji įstaiga (steigėjas – Lietuvos kompozitorių sąjunga). Nuo 2006 metų LMIC taip pat vykdo Lietuvos muzikos eksporto projektą („Music Lithuania“) ir veikia įvairiuose žanruose: nuo (post)modernios kūrybos iki alternatyvios populiariosios muzikos. Pagrindinis šio projekto tikslas – megzti ir palaikyti glaudžius ryšius su suinteresuotomis Lietuvos muzikos organizacijomis ir ieškoti galimybių eksportuoti lietuvių muzikos kultūros kūrybą bei produkciją. 2015-ųjų vasarį Muzikos informacijos ir leidybos centro pavadinimas pakeistas į Lietuvos muzikos informacijos centrą.

Misija

Jau beveik du dešimtmečius LMIC nuosekliai laikosi svarbiausios užduoties – skleisti Lietuvos muzikos kultūrą čia bei bet kur kitur, atverti ją kiekvienam besidominčiam, skatinti ir įtraukti į jos atlikimus. Nacionaliniu ir tarptautiniu lygiu LMIC nuolat bendradarbiauja su individualiais atlikėjais, muzikos ekspertais, renginių organizatoriais, žiniasklaidos atstovais, įvairiomis institucijomis ir leidėjais, viešindamas bei platindamas informaciją apie skirtingų žanrų Lietuvos muziką – klasikinę ir šiuolaikinę (art music), džiazą ir improvizacinę, roką ir populiariąją, taip pat modernias etninės muzikos formas, senąją estradą ir elektroninę kūrybą.

Duomenų bazė

Muzikos informacijos ir leidybos centro infrastruktūra ir viešos paslaugos:
- rankraščių archyvas, kurį sudaro orkestrinės, kamerinės ir chorinės klasikinių bei šiuolaikinių Lietuvos kompozitorių partitūros ir partijos (beveik 7000 originalių rankraščių ar jų kopijų);

- įrašų archyvas, kurį sudaro Lietuvos kompozitorių klasikinė ir šiuolaikinė muzika (daugiau kaip 10000 neišleistų įrašų);

- biblioteka, kurią sudaro publikuotos partitūros (beveik 3000 muzikos kūrinių), taip pat periodika, knygos, išleisti muzikos įrašai (daugiau kaip 1300 publikacijų ir įrašų);

- duomenų bankas internete www.mic.lt kuriame talpinama informacija apie Lietuvos muzikos autorius ir atlikėjus (beveik 400 profilių su kūrinių katalogais ir/ar diskografija). 
Lietuvos muzikos rankraštyną 1946 m. pradėjo kaupti TSRS Muzikos fondo Lietuvos skyrius, o 1996 m. šią funkciją perėmė Lietuvos kompozitorių sąjungos įsteigtas Muzikos informacijos ir leidybos centras. Jo kaupiama ir saugoma Lietuvos kompozitorių partitūrų kolekcija yra pagrindinis ir didžiausias tokio tipo archyvas šalyje.
1997 m. sukurta LMIC interneto duomenų bazė yra vienas seniausių elektroninių informacinių kultūros šaltinių Lietuvoje, veikianti kaip viešos prieigos kūrybos artefaktų duomenų bazė ir faktų kaupykla. Nuo 2006 m. čia nuolat renkama ir sisteminama informacija apie šešių skirtingų žanrų muzikos autorius, atlikėjus bei jų kūrybos produktus.

Leidyba

1997 m. LMIC pradėjo leisti ryškiausios Lietuvos šiuolaikinės kūrybos ir reikšmingiausios XX a. klasikos partitūrų leidinius bei kompaktinius diskus. Šiandieną LMIC kataloge – 111 natų ir 77 įrašų leidiniai, kurių žanrinis diapazonas svyruoja nuo „Lietuvių klasikos serijos“, skirtos svarbiausių partitūrų publikavimui iki reprezentacinės-reklaminės-informacinės „Note Lithuania“ serijos, numatytos alternatyvios populiariosios, roko, elektroninės, džiazo ar folkloro muzikos rinkiniams.

Sklaida ir skatinimas

LMIC siekia aktyviai platinti Lietuvos muzikos kultūrą nuolat bendradarbiaudamas su vietinės ir užsienio terpės suinteresuotais individualiais asmenimis, muzikos organizacijomis ir įvairiomis institucijomis, teikdamas informaciją, profesines konsultacijas, ieškodamas galimybių ryškiausiems lietuvių muzikos autoriams bei atlikėjams pasirodyti žinomuose Vakarų pasaulio festivaliuose ir organizuodamas keliones į juos.
Kaip įrašų leidėjas LMIC bendradarbiauja su tarptautinėmis muzikos įrašų kompanijomis (kaip antai „Naxos“, „Finlandia Records“, „Ondine“, „Avie Records“, „Megadisc“, „Toccata Classics“, „Profil Medien“ ir kt.), licencijuodamas įrašus leidybai įvairiose pasaulio rinkose.
LMIC muzikos eksporto projektas „Music Lithuania“ rengia Lietuvos muzikos industrijos pristatymus tarptautinėse muzikos mainų mugėse (kaip kad MIDEM, WOMEX, „Classical:NEXT“, „Popkomm“, Frankfurto muzikos mugė). „Music Lithuania“ projekto vykdytojai nuolat renka ir vietiniams muzikos profesionalams platina su eksportu susijusią informaciją apie muzikos industriją ir atvirkščiai – informuoja užsienio muzikos industrijos profesionalus apie Lietuvos muzikinės kultūros įvykius.

Vadovai

Eglė Sausanavičiūtė – 1996–1997

Daiva Parulskienė – 1997–2000
Linas Paulauskis – 2000–2001

Daiva Parulskienė – 2001–2007
Linas Paulauskis – 2007–2014
Asta Pakarklytė – nuo 2014